Йохан Волфганг Гьоте
Завет

Превод от немски: Димитър Стоевски, —

chitanka.info

Не, твари в прах не се превръщат,

на всички вечност е присъща,

бъди във радости блажен!

Предели няма битието,

над всичко живо под небето

несменно бди закон свещен.

Отдавна правдата е знайна,

тя свързва доблестните трайно —

върви по нейните следи!

Знай, смъртен, онзи в небесата

чертал е пътя на земята

и на планети и звезди.

Дълбоко вгледай се в душата

да видиш ядката, която

със вяра ще те осени.

Прозреш ли правилата чудни,

ще знаеш: съвестта ти будна

е слънцето на твоите дни.

От опита черпи надежда,

той срива всякакви премежди,

когато съдиш с ведър ум.

Оглеждай със сърце разкрито

и стъпвай твърдо, не залитай

по правия житейски друм!

От всичко с мяра се опивай,

бъди разумен — не отивай,

щом доловиш възторжен вик.

Помни, че минало не гасне,

че иде бъдеще прекрасно

и става вечност всеки миг.

Постигнеш ли това най-сетне

и в тебе мъдростта разсветне:

„Добро е туй, що дава плод“ —

житейските борби изпитай,

но в лихия кипеж не влитай,

где малко са, там хвърляй брод!

И както е във самотата

творби любими на сърцата

поет и философ създал,

така и в теб ще заговори:

да си тълмач на всеки порив

е в този свят завиден дял.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.